b'\n_START_ARTICLE_\nUridiinitrifosfaatti\n_START_SECTION_\nBiosynteesi ja biologinen rooli\n_START_PARAGRAPH_\nUridiinitrifosfaattia eli\xc3\xb6t tuottavat UMP-molekyylist\xc3\xa4, jonka uridiinimonofosfaattikinaasientsyymi fosforyloi UDP:ksi. UDP muodostaa uridiinitrifosfaattia reagoidessaan jonkin toisen nukleosiditrifosfaatin kanssa nukleosididifosfaattikinaasin toimiessa katalyyttin\xc3\xa4._NEWLINE_Uridiinitrifosfaatti reagoi monien sokerifosfaattien kanssa muodostaen johdannaisia, joissa sokerifosfaattiin on liittynyt uridiinidifosfaattiryhm\xc3\xa4. Esimerkiksi glykogeenin synteesin yhteydess\xc3\xa4 glukoosi-1-fosfaatti reagoi UTP:n kanssa UDP-glukoosiksi ja samalla tavoin galaktoosi-1-fosfaatti muodostaa UDP-galaktoosia. Glukuronidaatiossa aktiivinen UDP-glukuronihappo muodostuu glukuronihaposta ja uridiinitrifosfaatista. Sytidiinitrifosfaattia tarvitaan RNA:n biosynteesiss\xc3\xa4 ja sit\xc3\xa4 muodostuu uridiinitrifosfaatista, ATP:st\xc3\xa4 ja glutamiinista sytidiinitrifosfaattisyntaasin katalysoimana. T\xc3\xa4ll\xc3\xb6in uridiinitrifosfaatin karbonyyliryhm\xc3\xa4 korvautuu aminoryhm\xc3\xa4ll\xc3\xa4.'